DOI: 10.14457/tu.the.2021.125
title: การศึกษาการประยุกต์ใช้หุ่นยนต์ซอฟต์แวร์ระบบอัตโนมัติที่ส่งผลต่อความเสี่ยงด้านปฏิบัติการ: กรณีศึกษาหน่วยงานปฏิบัติการโอนเงินต่างประเทศ ธนาคารพาณิชย์ในประเทศไทย

description: ในปัจจุบันโลกกำลังเข้าสู่การเปลี่ยนแปลงด้านเทคโนโลยีและนวัตกรรมใหม่ ๆ และถูกนำมาใช้ในทุกภาคส่วนซึ่งส่งผลในเชิงบวกต่อภาคเศรษฐกิจ สังคมและอุตสาหกรรมต่าง ๆ เนื่องจากเทคโนโลยีและนวัตกรรมใหม่ ๆ สามารถเพิ่มประสิทธิภาพในการผลิตและการปฏิบัติงาน เพิ่มมูลค่าให้กับผลิตภัณฑ์และบริการ ลดงานที่มีความซับซ้อน ลดเวลาและภาระต้นทุนต่าง ๆ ขององค์กร เพิ่มคุณภาพชีวิตให้กับพนักงานในองค์กร เนื่องจากพนักงานมีโอกาสได้พัฒนาทักษะและความสามารถ อีกทั้ง ยังสามารถป้องกันและลดความเสี่ยงที่เกิดจากการปฏิบัติงานของมนุษย์ ระบบงาน และขั้นตอนการปฏิบัติงานได้ งานวิจัยนี้จึงมีวัตถุประสงค์เพื่อศึกษาเหตุการณ์ โอกาสที่จะเกิดและผลกระทบของความเสี่ยงด้านปฏิบัติการของหน่วยงานปฏิบัติการโอนเงินต่างประเทศ ธนาคารพาณิชย์ในประเทศไทย ประกอบกับการนำเสนอคุณลักษณะ ความสามารถและประโยชน์ในการนำหุ่นยนต์ซอฟต์แวร์ระบบอัตโนมัติไปประยุกต์ใช้ในงานด้านปฏิบัติการและวิเคราะห์ผลของความเสี่ยงด้านปฏิบัติการจากการประยุกต์ใช้หุ่นยนต์ซอฟต์แวร์ระบบอัตโนมัติ ตลอดจนเพื่อศึกษาความรู้ ความเข้าใจของผู้บริหารและพนักงานด้านปฏิบัติการในองค์กรเกี่ยวกับหุ่นยนต์ซอฟต์แวร์ระบบอัตโนมัติ ซึ่งเป็นแนวทางในการตัดสินใจลงทุนหุ่นยนต์ซอฟต์แวร์ระบบอัตโนมัติ เพื่อให้ได้ความคุ้มค่าจากการลงทุนทั้งในปัจจุบันและอนาคต โดยหลังจากผู้วิจัยได้ศึกษาแนวคิ ทบทวนวรรณกรรมที่เกี่ยวข้องและรวบรวมข้อมูลจากการสัมภาษณ์ผู้บริหาร ผู้เชี่ยวชาญด้านความเสี่ยงปฏิบัติการ ผู้เชี่ยวชาญด้านเทคโนโลยีและนวัตกรรม จำนวน 7 คน และรวบรวมแบบสอบถามที่ได้สอบถามหัวหน้างานและพนักงานโอนเงินต่างประเทศ จำนวน 147 ชุด และนำข้อมูลมาวิเคราะห์แบบผสมผสานทั้งเชิงคุณภาพและเชิงปริมาณ โดยข้อมูลจากการสัมภาษณ์ผู้บริหารและผู้เชี่ยวชาญ ผู้วิจัยนำมาวิเคราะห์เชิงคุณภาพ โดยจำแนกชนิดข้อมูลและเปรียบเทียบข้อมูล ในส่วนข้อมูลในแบบสอบถามผู้วิจัยนำมาวิเคราะห์เชิงปริมาณโดยใช้โปรแกรมสำเร็จรูปทางสถิติ SPSS นำมาคำนวณตัวเลขโดยใช้สถิติเชิงพรรณนา อธิบายข้อมูลที่รวบรวมมาโดยการบรรยายผลจากการวิจัยนี้ พบว่าความเสี่ยงด้านปฏิบัติการในมุมมองธนาคารและมุมมองหน่วยงานด้านปฏิบัติการโอนเงินต่างประเทศนั้น ความเสี่ยงด้านปฏิบัติการที่ต้องดำเนินการป้องกันและแก้ไขความเสี่ยงด้านปฏิบัติการทันที คือ 1. ความเสี่ยงที่เกิดจากผลิตภัณฑ์ การดำเนินธุรกิจ และการปฏิบัติต่อลูกค้า 2. ความเสี่ยงที่เกิดจากการหยุดชะงักของธุรกิจและการขัดข้องของระบบ และ 3. ความเสี่ยงที่เกิดจากกระบวนการปฏิบัติงาน โดยการประยุกต์ใช้หุ่นยนต์ซอฟต์แวร์ระบบอัตโนมัติในหน่วยงานกรณีศึกษานั้น สามารถลดความเสี่ยงด้านปฏิบัติการได้ โดยเฉพาะความเสี่ยงที่เกิดจากความเสี่ยงที่เกิดจากผลิตภัณฑ์ การดำเนินธุรกิจและการปฏิบัติต่อลูกค้า และความเสี่ยงที่เกิดจากกระบวนการปฏิบัติงานได้มากที่สุด อีกทั้ง หุ่นยนต์ซอฟต์แวร์ระบบอัตโนมัติเหมาะสมในการประยุกต์ใช้กับอุตสาหกรรมธนาคารสำหรับงานด้านปฏิบัติกา เนื่องจากขั้นตอนการทำงานของหน่วยงานด้านปฏิบัติการมีขั้นตอนที่มีเป็นมาตรฐาน นอกจากนี้ ผู้บริหารและผู้เชี่ยวชาญมีความรู้และเข้าใจเกี่ยวกับคุณลักษณะและความสามารถของหุ่นยนต์ซอฟต์แวร์ระบบอัตโนมัติอยู่ในระดับดีมาก ในส่วนหัวหน้างานและพนักงานหน่วยงานด้านปฏิบัติการโอนเงินต่างประเทศมีเพียงร้อยละ 12.2 ที่ยังไม่เข้าใจถึงคุณสมบัติและความสามารถของหุ่นยนต์ซอฟต์แวร์ระบบอัตโนมัติ ทั้งนี้ เนื่องจากปัจจุบันโครงการหุ่นยนต์ซอฟต์แวร์ระบบอัตโนมัติยังไม่ได้ถูกนำไปใช้งานจริงในระดับหน่วยงานด้านปฏิบัติการ ประกอบกับการสื่อความเรื่องหุ่นยนต์ซอฟต์แวร์ระบบอัตโนมัติยังคงอยู่ในระดับผู้บริหาร และผู้ที่ได้รับมอบหมายดำเนินการในโครงการเท่านั้นจากการศึกษาข้อมูลทุติยภูมิ โดยการคำนวณความคุ้มค่าจากการลงทุน (Return on Investment) และจากการสัมภาษณ์ผู้บริหารและผู้เชี่ยวชาญนั้นพบว่าการลงทุนหุ่นยนต์ซอฟต์แวร์ระบบอัตโนมัติเป็นการลงทุนที่คุ้มค่า แต่ทั้งนี้ หัวหน้างานและพนักงานโอนเงินต่างประเทศพบว่ายังไม่แน่ใจถึงความคุ้มค่าในการลงทุนหุ่นยนต์ซอฟต์แวร์ระบบอัตโนมัติ ผลจากงานวิจัยนี้ ธนาคารพาณิชย์ในประเทศไทยสามารถนำไปใช้เป็นแนวทางในการป้องกันและขจัดความเสี่ยงด้านปฏิบัติการ รวมถึงเป็นแนวทางในการลงทุนหุ่นยนต์ซอฟต์แวร์ระบบอัตโนมัติ เพื่อลดความเสี่ยงด้านปฏิบัติการและตัดสินใจลงทุนในเทคโนโลยีและนวัตกรรมใหม่ ๆ ในองค์กรได้อย่างคุ้มค่า